Eurovision Song Contest 2008

Eurovision Song Contest 2008 var den 53. utgaven av Eurovision Song Contest, EBUs årlige sangkonkurranse for organisasjonens medlemsland. Konkurransen ble arrangert i Beograd Arena i Serbias hovedstad Beograd, etter at Marija Šerifović og «Molitva» vant i Helsingfors året før. Arrangøren var den serbiske kringkasteren RTS, og programledere var Jovana Janković og Željko Joksimović.  

Rekordmange 43 land deltok, og for første gang ble det arrangert to semifinaler i forkant av finalen lørdag 24. mai 2008. Aserbajdsjan og San Marino debuterte i konkurransen, mens Østerrike valgte ikke å delta. Vinneren ble for første gang Russland, som var representert av den russiske superstjernen Dima Bilan og sangen «Believe». Ukraina ble nummer to, mens Hellas og Armenia ble nummer tre og fire. Like bak på en femteplass, fulgte Norge. Landet var representert av Maria Haukaas Mittet og sangen «Hold On Be Strong», skrevet av Mira Craig. I likhet med året før, dominerte landene fra Øst-Europa og Balkan resultatlisten. Norge var det eneste vesteuropeiske landet som endte opp i øvre halvdel av resultatlisten. Nest beste vesteuropeiske land var Portugal, som ble nummer 13 av 25. 

Konkurransens offisielle nettsted, eurovision.tv, strømmet dette året for første gang flere av deltakerlandenes nasjonale finaler i forkant av Eurovision Song Contest. Dette var også første året vinneren mottok konkurransens offisielle seierstrofé, en sandblåst glasskulptur formet som en mikrofon fra 1950-årene. Samlet ble de tre sendingene sett av 106 millioner mennesker, mens finalen alene hadde 64 millioner seere.

Bakgrunn

Valg av vertsby 
Etter å ha vunnet konkurransen i 2007 med Marija Šerifović og «Molitva», vant også Serbia retten til å arrangere Eurovision Song Contest 2008. Samme vår var det imidlertid usikkert om konkurransen skulle finne sted i landet. Årsaken var uroligheter og omfattende demonstrasjoner over hele Serbia, etter at Kosovo erklærte sin uavhengighet fra Serbia 17. februar 2008. Urolighetene gjorde at EBU vurderte å flytte arrangementet til et annet land. Blant mulige andre arrangørland var Ukraina, som ble nummer to i 2007, og Finland som arrangerte 2007-konkurransen. Også Hellas' allmennkringkaster Ellinikí Radiofonía Tileórasi (ERT) tilbød seg å arrangere konkurransen i Athen. Til slutt fikk EBU gode sikkerhetsgarantier fra den serbiske kringkasteren RTS, og konkurransen ble lagt til Serbias hovedstad Beograd. Delegasjonene til Albania, Kroatia og Israel fikk særlige sikkerhetstiltak, og til slutt ble konkurransen holdt uten problemer eller kritiske hendelser.

Den serbiske kringkasteren RTS var vert for sendingene og la konkurransen til Beograd Arena som hadde kapasitet til rundt 18 000 publikummere. Programledere var tv-verten Jovana Janković og artisten og komponisten Željko Joksimović. Sistnevnte hadde blitt nummer to for Serbia og Montenegro i 2004 og var komponist for Serbias deltakerlåt i 2008. Joksimović deltok også i konkurransen i 2012, der han ble nummer tre. 

Konkurransens tema var «The Confluence of Sound» (sammenløpet av lyd) og refererte til elvene Donau og Sava, som har sitt sammenløp i Beograd.

EBU innfører to semifinaler 
På grunn av det høye tallet på land i konkurransen, innførte EBU i 2004 en semifinale som ble arrangert et par dager før finalen. Etter en rekordstor semifinale i 2007, der bare østeuropeiske land kvalifiserte seg, fulgte omfattende pressekritikk i Vest-Europa. EBU valgte derfor å endre på semifinalekonseptet dette året og innførte en ordning med to semifinaler. Her ble grupper av land som tradisjonelt stemmer på hverandre, splittet opp i hver sin semifinale. De nordiske landene og de eks-jugoslaviske landene er to slike stemmegrupper som deles opp i to og fordeles på to semifinaler. Dette gjøres for å redusere effekten av nabostemming, og for å forhindre at et land klarer å kvalifisere seg til finalen takket være stemmer fra nabolandene. I tillegg hadde hvert land en fagjury som stemte parallelt med tv-seerne.  

Fra hver av de to semifinalene kvalifiserte ti land seg til finalen: Ni land valgt av tv-seerne, og ett land valgt av fagjuryene. De ni landene som fikk flest poeng fra tv-seerne gikk direkte til finalen. Den tiende finalisten var landet med flest jurypoeng blant de landene som da sto igjen. Denne ordningen reddet storfavoritten Sverige som bare ble nummer 12 hos seerne, men som var blant juryenes favoritter. 

De 20 beste landene fra semifinalene ble kvalifisert for finalen lørdag 24. mai. Fem land var direktekvalifisert for finalen: vertslandet Serbia og «de fire store» (Frankrike, Storbritannia, Spania og Tyskland). Dermed deltok 25 land i finalen, det høyeste antallet på fem år. Ordningen med to semifinaler er fremdeles i bruk per 2022. 

Hele 43 land deltok i konkurransen, noe som var ny rekord. Aserbajdsjan og San Marino deltok for første gang dette året. Den vesteuropeiske irritasjonen over Øst-Europas dominans var tydelig dette året. Østerrike valgte å trekke seg, fordi kringkasteren ORF mente at konkurransen var blitt en «tumleplass for politikk». Irland og Spania deltok med hver sin «tullesang»: Irland med en syngende kalkun, og Spania med tullefiguren Rodolfo Chikilicuatre. Flere andre land, som Estland og Frankrike, stilte med tullebidrag. Av de 20 landene som kvalifiserte seg til finalen, var bare seks vesteuropeiske. Best uttelling fikk imidlertid Norden, for alle de fem nordiske landene kvalifiserte seg for finalen – for første gang på åtte år.

Også i finalen var det en østeuropeisk og sørøsteuropeisk dominans dette året. I øvre halvdel av resultatlisten var det bare ett vesteuropeisk land – Norge. Konkurransen ble vunnet av den russiske superstjernen Dima Bilan og sangen «Believe». Nummer to ble ukrainske Ani Lorak og «Shady Lady», mens Hellas ble nummer tre og Armenia fikk sitt beste resultat med en fjerdeplass. Norge kom på femteplass. Samlet ble de tre sendingene sett av 106 millioner mennesker, mens finalen alene hadde 64 millioner seere.

Norges bidrag 
Norge ble på forhånd trukket til å delta i den første semifinalen tirsdag 20. mai. Det norske bidraget var «Hold On Be Strong», som hadde vunnet en klar seier i Melodi Grand Prix i februar. Vinnerlåten var skrevet av Mira Craig og ble fremført av Maria Haukaas Mittet (da Storeng). Den norske sangen kom på fjerdeplass i sin semifinale og kvalifiserte seg dermed for finalen. 

Under pressekonferansen etter semifinalen trakk Storeng startnummer 25, og Norge ble dermed det siste landet ut på scenen i finalen. I avstemningen fikk Norge til sammen 182 poeng – inkludert 12 poeng fra Sverige og Finland. Det holdt til en femteplass, og Norge ble det beste vesteuropeiske landet i finalen. De norske koristene var: Jorunn Hauge, May Kristin Kaspersen, Kariane Kjærnes, Håvard Gryting og Øystein Nesbakken.

De norske kommentatorene var Hanne Hoftun og Per Sundnes, mens Stian Barsnes-Simonsen leste de norske poengene.

Deltakere

Semifinale 1 
Den første semifinalen ble arrangert tirsdag 20. mai 2008. 19 land deltok, og ti av dem kvalifiserte seg for finalen: De ni bidragene som fikk flest telefonstemmer, mens fagjuryene plukket ut Polen som den tiende finalisten. Polen var imidlertid på tiendeplass hos tv-seerne og hadde dermed kvalifisert seg dersom fagjuryene ikke hadde hatt noen påvirkning. De forhåndskvalifiserte landene Tyskland og Spania kunne stemme i denne semifinalen. Land markert med rosa bakgrunn, kvalifiserte seg i til finalen. Landet med bronsebakgrunn var juryens valg.

Semifinale 2 
Den andre semifinalen ble arrangert torsdag 22. mai 2008.19 land deltok, og ti av dem kvalifiserte seg for finalen: De ni bidragene som fikk flest telefonstemmer, mens fagjuryene plukket ut Sverige som den tiende finalisten. De forhåndskvalifiserte landene Frankrike, Serbia og Storbritannia kunne stemme i denne semifinalen. Land markert med rosa bakgrunn, kvalifiserte seg i til finalen. Landet med bronsebakgrunn var juryens valg.

Finale  
I finalen deltok 25 land: «de fire store» (Frankrike, Storbritannia, Spania og Tyskland), vertslandet Serbia og totalt 20 land fra de to semifinalene. Finalen ble arrangert lørdag 24. mai 2008. Under er det offisielle resultatet.

Tilbakevendende artister

Poengtavler

Semifinale 1

12 poeng i semifinale 1 
Under er en oversikt over 12-poengere avgitt i semifinale 1:

Semifinale 2

12 poeng i semifinale 2 
Under er en oversikt over 12-poengere avgitt i semifinale 2:

Finalen 
Poenggivende land er organisert i samme rekkefølge som under avstemningen i finalen.

12 poeng i finalen 
Under er en oversikt over 12-poengere avgitt i finalen:

Kommentatorer og poengopplesere 
Landene som kringkastet finalen hadde kommentatorer som formidlet informasjon og hendelser direkte til seerne hjemme. Oversikt over kommentatorer og poengopplesere under Eurovision Song Contest 2008:

Kommentatorer for ikke-deltakende land

Andre utmerkelser 
I tillegg til det offisielle vinnertrofeet, ble det delt ut flere priser og utmerkelser i forbindelse med konkurransen. Blant dem var den offisielle Marcel Bezençon Awards og den fan-baserte Barbara Dex Award. I tillegg holdt de internasjonale Grand Prix-klubbene, OGAE, en avstemning over sine favorittlåter i forkant av konkurransen.

Marcel Bezençon Awards 
Marcel Bezençon Awards ble først delt ut under Eurovision Song Contest 2002 og er en utmerkelse til de beste sangene i finalen. Prisen ble innstiftet av Christer Björkman og Richard Herrey. Utmerkelsen er oppkalt etter konkurransens skaper, Marcel Bezençon, og deles ut i tre kategorier: presseprisen, artistprisen og låtkskriverprisen. I tillegg ble prisen Poplight Fan Award delt ut, der vinneren ble stemt fram av fans på nettsiden poplight.se. Prisene ble offentliggjort like før finalen.

OGAE 

Organisation Générale des Amateurs de l'Eurovision (forkortet OGAE), stiftet i 1984, er et internasjonalt nettverk av over 40 Grand Prix-klubber. Hvert år i forkant av konkurransen holder de ulike klubbene avstemning over det aktuelle årets bidrag. Hver klubb sender deretter inn sin topp ti-liste med poeng 1–8, 10 og 12 til OGAE. Under er den endelige topp fem-listen:

Barbara Dex Award 

Barbara Dex Award var en uoffisiell og humoristisk fan-pris som ble delt ut årlig frem til 2021 av det belgiske nettstedet songfestival.be. Utmerkelsen ble tildelt den verst kledde artisten, ut fra stemmene til fans og besøkende på siden. Prisen var oppkalt etter den belgiske artisten Barbara Dex, som i et egensydd plagg kom på sisteplass i 1993. Under er vinneren som ble stemt frem av fansen i 2008:

Se også 
 Junior Eurovision Song Contest 2008

Referanser

Eksterne lenker 
 
 
 Offisiell Eurovision Side
 Radio- og TV-program Serbia

Musikk i 2008
2008 i Serbia
Eurovision Song Contest 2008

 

ga:Comórtas Amhránaíochta na hEoraifíse#Tíortha